માણસ સામાજિક પ્રાણી છે અને તેને હળવુંભળવું ગમે છે, પરંતુ ટૅક્નૉલૉજીએ તેને આભાસી રીતે હળતોભળતો કરી દીધો છે. આના કારણે ઘણી વાર એવું બને છે કે આપણને કોઈ પડોશી કે સગુંવહાલું મળવા આવ્યું હોય તો તેની સાથે વાત કરવાના બદલે ઘણી વાર આપણે દૂર બેઠેલા મિત્ર સાથે સોશિઅલ મિડિયા પર વાત કરતા હોઈએ છીએ. સોશિઅલ મિડિયા આપણને જોડે છે કે આપણા સંબંધો તોડે છે તેની ચિંતા હવે તો મનોચિકિત્સકો, સમાજશાસ્ત્રીઓથી માંડીને સાધુસંતો કરવા લાગ્યાં છે. સોશિઅલ મિડિયાથી હતાશા આવે છે કે પછી તેનાથી પ્રેરણા મળે છે તે પણ ચર્ચા અને ચિંતનનો વિષય છે. સોશિઅલ મિડિયામાં લાઇક મળે, સારી કૉમેન્ટ મળે, ફૉલોઅર વધે તો સ્વાભાવિક જ ખુશી થાય, પરંતુ જો લાઇક ન મળે, વિરુદ્ધ કૉમેન્ટ મળે કે ફૉલોઅર ન મળે અથવા ઘટવા લાગે તો નિરાશા થવા લાગે છે.